Ramona Portelli tintervista lil Claire Ciantar Claire għandha tlieta u tletin sena. Miżżewġa lil Chris u għandhom tifla ta' 12-il sena li jisimha Phoebe, u joqogħdu r-Rabat, Malta. Taħdem ma' kumpanija tal-betting u tħobb titgħallem u tesperjenza affarijiet ġodda u tkun kreattiva f'kull ma tagħmel. Tħobb issiefer, taqra, tisma' l-mużika alternattiva u rock speċjalment live, tpinġi, torganizza avvenimenti u ssajjar. Tħobb l-aħdar u n-numru 17 u tobgħod ir-roża. Tqis lilha nnifisha bħala persuna qasira, u tħobb żżomm xagħarha qasir kemm jista' jkun. "Inħobb ukoll inbiddel il-kulur ta' xagħri – tista' tgħid li xagħri kien kull kulur possibbli. Ċajtiera u storbjuża. Inżomm djarju fejn inqassam il-ġranet, ix-xhur u l-ġimgħat sal-inqas dettall u mingħajru nħossni mitlufa. Nippanikja naqra meta ma nkunx naf x'se jiġri jew jiġru affarijiet mhux ippjanati, iżda maż-żmien qed nitgħallem napprezza s-sorpriżi, id-diżorganizzazzjoni u qed naħdem għal ħajja iktar rilassata. Nirsisti biex ngħix ħajja f'saħħitha – qed nipprova naqta' l-ikel proċessat ftit ftit u nagħżel iktar ħaxix u frott. Inħobb inqatta' ħin mal-familja kemm tiegħi kif ukoll dik estiża, u nosserva l-kampanja u n-natura Maltija. Inħobb ngħin," bdiet tgħidli dwarha Claire. Dixxipplina estrema: fiżika u mentali Ilha tipprattika l-boxing professjonalment mill-bidu ta' din is-sena. Assumejt li għad hawn il-mentalità li ħafna jaħsbu li għax tkun boxer tkun, f'kelma oħra, 'ġellieda'. Ħallejt f'idejn Claire sabiex tgħaddi l-kummenti tagħha. "Min jgħid hekk ma jafx x'jiġifieri tkun boxer sew u boxer tajjeb. Biex tkun taf x'tagħmel biex tkun boxer tajjeb mhux biss trid tkun tipprattika xi tip ta' dixxiplina, iżda diffiċli tifhem jekk ma tkunx prattikajt dan l-isport. Allura nifhem li wieħed jaħseb hekk. Hawn boxers li jgħidulhom brawlers, jiġifieri jwaddbu d-daqqiet bl-addoċċ u naqra slavaġ minnhom iżda, fil-verità li tkun boxer jirrikjedi dixxiplina estrema mhux biss fiżika, iżda wkoll mentali. B'hekk, suppost wieħed għandu jkun iktar f'kontroll tiegħu nnifsu u inqas ġellied," fissrtet Claire. Kompliet tgħidli li sabiex tkun boxer professjonali trid tiġġieled jew tikkompeti. Kull ġlieda tkun imqassma f'rawnds: erba' rawnds jew iktar ta' tliet minuti kull wieħed. Tfisser wkoll li ma tilbisx protezzjoni f'rasha u l-ingwanti jkunu eħfef; ġeneralment li jiżnu 10oz. "Hemm wkoll xi regolamenti oħra li jvarjaw minn meta tkun amateur; pereżempju l-irġiel fl-amateur jiġġieldu bit-T-shirt, iżda l-pro, le. Peress li kull ġlieda professjonali tiġi mniżżla u rrekordjata bħal, pereżempju fuq boxrec.com, importanti li ma jkollokx telfiet u għaldaqstant trid iktar taħriġ u iktar stamina minħabba li l-ġlieda tkun itwal. Bħal Floyd Mayweather; speċjali għax rebaħ 49 ġlieda mingħajr qatt ma tilef, għalhekk għandu clean record. Iktar ma tirbaħ u tkun popolari, iktar titħallas (waqt fights amateur ġeneralment ma titħallasx); jiġifieri din tagħmel iktar pressjoni biex tistinka wkoll," fissritli tajjeb Claire. Ta' min jgħid li Claire interessat ruħha fil-boxing meta xi ħames snin ilu xtaqet tibda sport, l-iktar bħala fitness. "Ir-raġel dejjem ħeġġiġni li ninvolvi ruħi f'xi attività sportiva, iżda l-iktar li sibt ta' ispirazzjoni kienet it-tifla tiegħi, Phoebe. Hi tħobb ħafna l-isports u tipprattika l-ġinnastika u l-karat. Għalhekk ħassejt li ma stajtx inkun ġenitur tajjeb u ngħinha f'dak li tħobb jekk jien ma nesperjenzax dak li tgħix hi. Dan l-isport għoġobni mill-ewwel għax, għalkemm tiprattikah f'gym fost ħafna nies oħra li jistgħu jkunu ta' kumpanija tajba, meta tikkompeti, tiegħek f'tiegħek; jiġifieri ma tiddependi u twaħħal f'ħadd ħlief fl-abbiltajiet u l-kapaċitajiet tiegħek. Ukoll, tant kemm jirrikjedi konċentrazzjoni li ma tistax taħseb f'affarijiet oħra, għalhekk jonqosli l-istress għax ninsa biżibilju ħsibijiet oħra li jtaqqluli moħħi matul il-ġurnata," sostniet Claire. Iddiskutejt magħha dwar kif taħseb li persuni oħrajn iħarsu lejha meta jafu li hija boxer femminili. Fil-fatt, stqarret miegħi li min ma jafhiex jaraha stramba u jimmaġina li tagħmel xi ħaġa oħra bħal zumba bl-ingwanti. "Imbgħad hemm min jaħseb li nsawwat lir-raġel u li nibbulja lin-nies u li jien butch u li ta' min jibża' minni. Hemm min jammira l-kuraġġ u d-determinazzjoni tiegħi u jiġi jagħtini sapport. Issib minn kollox. Ma nħallix in-negattiv jaffettwani. Min jista' jgħinni tajjeb; jekk le, ma jimpurtax u ma jaffettwanix," saħqet Claire. Xtaqt inkun naf xi kemm hawn nisa boxers bħalha hawn Malta. Fil-fatt, sostniet li, sa fejn taf, hawn tlieta: Mandy Cortis, Diane Schembri, u hi stess. "Hemm xi oħrajn li bdew u oħrajn li ġġieldu darba imma, minħabba ċirkustanzi ta' saħħa, xogħol jew prijoritajiet, kellhom jieqfu. Jekk hawn xi ħadd ieħor għidli ħalli niftiehmu u niġġieldu," appellatli Claire bi tbissima fuq fommha. Magħha ddiskutejt ukoll it-tip ta' riskji li jista' jkun hemm permezz tal-boxing. Fil-fatt, bħal kull sport ieħor, hemm riskju ta' injuries, kemm b'negliġenza, inċident jew strapazz. "L-għan tal-boxing hu li twaqqa' b'knock out lil ta' kontrik u tieħu iktar punti mid-daqqiet ġo ras. Fil-boxing min hu kapaċi l-iktar ikun jagħti d-daqqiet mingħajr ma taqlagħhom. Jekk ikollok coach responsabbli tavdah b'mod li ma jħallikx li tweġġa' b'mod sever. Imma daqqa, daqqa tibqa...sakemm tidra," sostniet Claire. L-ewwel rebħa professjonali tagħha F'Jannar 2016, Claire rebħet l-ewwel ġlieda professjonali. meta ġġieldet kontra t-Taljana Marilena Andronico fit-Tigulio, San Ġiljan. Claire rebħet b'deċiżjoni unanima; jiġifieri l-ġurija kollha qablu li kellha tirbaħ hi. Ma kienx hemm premju partikolari, ħlief sodisfazzjon li rebħet. Aktar dwar din ir-rebħa jinsab fuq http://boxrec.com/boxer/745833 Claire tmur il-gym kuljum. Il-coach tagħha, Quendar Pena, jħejjiha billi jagħmlu warm-up u stretching, padwork, u rounds fuq bags differenti. Jgħallimha daqqiet/punches u sistemi differenti kif tiddefendi ruħha. Dejjem jibnu u jimxu 'l quddiem. Tiġri kuljum filgħodu jew filgħaxija u żżid il-ħin jew id-distanza, u tagħmel iktar sparring. Il-messaġġ finali tagħha kien sabiex ngħixu ħajja bilanċjata u b'rispett lejn in-natura u l-ġisem. "Ħadd m'għandu għal xiex jinkwieta ħafna. Ma jaqtgħux qalbhom u ma jagħtux kas ta' min hu negattiv jew il-ħsibijiet negattivi tagħhom. Jitgħallmu mingħand min jixtiqilhom il-ġid, anke tfal. Jieħdu riskji u japprezzaw il-ħajja u l-affarijiet żgħar u sbieħ li jiltaqgħu magħhom matul il-jum. Jgħożżu l-familja tagħhom u jgawdu kemm jistgħu. Fl-aħħar mill-aħħar 'mind over body' f'kollox," temmet tgħid Claire. Min irid iżomm ruħu aġġornat jew isegwi lil Claire Ciantar, jista' jżur il-paġna tagħha fuq Facebook: Claire Ciantar –Professional